钦定古今图书集成/方舆汇编/职方典/第1368卷 > 雷州府学校考 府志
## 钦定古今图书集成/方舆汇编/职方典/第1368卷 > 雷州府学校考 府志

本府

雷州府儒学　：宋庆历四年，始建于城外西湖之东。自南汉据有岭南，至是诏天下府州县俱立学，雷学始此。靖康元年，郡守李域迁于天宁寺西。绍兴十年，郡守胡宗道复徙于寺西北。乾道六年，郡守戴之邵迁于府治西。张栻有《记》。淳熙四年，郡守李茆建明伦堂东西四斋扁：曰“尊闻” ，曰“诚身” ，曰“博学” ，曰“志道” ，设长、谕分教。嘉泰四年，郡守李晈修大成殿塑像。郡守徐应龙、郑温继之，建云章阁，藏前代御书经史。嘉定四年，郡守郑公明、教授郑炀修学舍，兼建小学科，设生员，教俊秀。寻废。宝庆二年，郡守陈大纪、郡丞曾宏父修殿堂书阁。淳祐庚戌，郡守储擢、教授郭梦龙复建小学。元至元三十一年，学隶廉访司。延祐六年，廉访使卜达世礼、李元仲建殿，庑塑像，新明伦堂，移尊经阁于堂后，即“云章阁。” 宋守郑温建于庙门外，是年移之。至正七年，廉访使梁充中、经历樊益峻复拓而广之。明改路为府学，属府。洪武三年，同知余麒孙仍旧修葺。三十三年，通判李彦诚、训导黄希寅大加营缮，庙堂、两庑、仪门、泮池。池南起棂星门，重建明伦堂、四斋扁曰“博学” ，曰“笃志” ，曰“切问” ，曰“近思” ，建射圃亭于白沙坡。正统间，提学佥宪彭琉重修殿庑、斋廊，殿西建号舍凡四十间。成化二年建戟门及棂星门，皆柱以石。二十年重建云章阁，改扁曰“聚奎堂” ，重修殿庑。九年修明伦堂及四斋，增造祭器。正德十年，知府王秉良增左右坊，创“腾蛟” 、“起凤” 二坊。于学前左右建号舍二，列其四间，上建膳堂二间，戟门右建乡贤祠及庖厨库、射圃亭。嘉靖二年，知府黄行可重建明伦堂、启圣祠、敬一箴亭，迁射圃亭于察院南地。十六年，建两庑、戟门、四斋，辟学前路。学前旧为民居所蔽，至是将三官堂、惠民、药局二地，益以膳银十七两零，易民地以辟前路，阔三丈，南至通街，规制改观。崇祯九年，郡守朱敬衡重建明伦堂，修

文庙东西两庑。前竖牌坊一座

皇清康熙四年，知府陈允忠重修学宫大殿、明伦堂。

两庑廊舍

东关内社学　在忠义祠后。明嘉靖辛丑，知县杨澄建，今废。

东关外社学　在北府庙南。明嘉靖辛丑，知县杨澄建，今废。

南关内社学　在乐安坊。知县郭钺改建，即今“预备仓” 地，今废。

南关外社学　在南关外登云坊，今坏，址存。西关外社学　在西门秦公祠南。明嘉靖辛丑，知县杨澄建，今废。

北关内社学　：在海北道左，知县郭钺建，今改“义仓。”

北关外社学　在那卢坊。明嘉靖辛丑，知县杨澄建，今废。

卫社学　在卫治内东侧。旧设以教武弁子弟，今废。

乡社学　凡二十四，不具录。大社设二学或三学，无定馆。教读之师，各于所在《发蒙》。此外有文昌社学，在调会坊文昌祠旧地。明嘉靖壬辰，社人李孟等建。今废址存。

平湖书院　，取苏公“西湖平状元生” 之语，今倾圮。

怀坡书院　东接“秦公祠。” 明正德戊寅，知府王秉良建，今倾圮。

崇文书院　明嘉靖二十三年，郡守罗一𬸚建。

于县治西。至万历元年，唐汝迪修葺。六年，奉勘合废为雷阳公馆。七年，知县沈汝梁因县衙圮，改为县后堂。堂后构小亭，名“后乐亭。” 后又修为正衙。

文昌书院　明万历三十年分，守道袁茂英建于西门内直街习仪公署西房，屋十四间，门楼一座。

雷阳书院　在府城外天宁寺怀苏堂之北。明崇祯九年，郡士民欲为太守朱敬衡立祠；公曰：“雷阳书院废，士子无课业所，请以为之。” 于是捐俸以佐士民之乐助者。中为堂三栋。堂之后为重楼，左右庑各为书舍；翼以小楼，为观眺之所。西望西湖，东揖郡城。前一座为门廊，外东向为大门，榜曰“雷阳书院。” 路折向南，题曰“第一山。” 奉寇苏三贤于正室，以督学朱恒岳配之。设梓潼帝君像于楼上。后焚于兵火，基址存焉。

学田　东南关外洋晚田并竹篱坑早田，共税六十亩，种子十二石。明万历十年，海康县知县沈汝梁捐银七十两置买，每年纳租钱七千三百六十文。内除纳粮钱一千三百一十文，尚存剩钱六千零五十文，以资济贫生用。

大干沟、石头堠等处田，共税六十二亩五分，种子一十二石。明万历三十五年，署府事廉州府推官邵兼捐锾七十两，置买岁租钱六千，除纳《条鞭》钱一千八百一十九文，尚存剩钱四千一百八十一文，为诸生逐月会课用。

扶黎、北挟等处田，共税一顷一十亩零七分，种子二十一石六斗。万历三十五年，本府同知张应中详允故绝指挥王堪所遗田，岁租谷八十一石六斗，内除纳条鞭并船脚车费，共谷三十九石七斗四升，尚存剩谷四十一石八斗六升，分为三分，内将一分该谷一十三石九斗五升三合，给作王堪祭仪，尚二分该谷二十七石九十零七合，折银二两七钱九分零七毫，为诸生逐月会课用。

东井田税四十六亩，种子十石。安榄、西厅二处田，共税六十二亩三分三釐六毫二丝五忽，种子一十四石六斗。万历三十八年，儒官莫天然捐银一百两，送府县二学置田。府学银五十两，买东井田，岁租谷五十石，除谷纳《条鞭》，馀三十五石折银三两五钱正。天然续复舍安榄、西厅二处田，值价一百两，岁租谷六十五石九升。除谷纳条鞭，馀四十六石三斗，折银四两六钱三分。二项共存银八两一钱三分，解府贮库，给两学科举盘费之用。府学将天然前后所捐买学田申详，因请立碑。分守道董暨署提学道事刘俱批：“天然好义可嘉，准如议，贮租计给。” 乃行。府旌之。府学遵道竖碑，制册备载，四至租税永照。“学铺　南关外曲街铺舍三间，训导韩价买二间，岁租银一两六钱，备本府朝觐彩轴用。训导秦家栋新买一间，岁租银八钱，备诸课榜用。推官欧阳保又以塔路剩地阔二尺助之。今圮本学大门左边。铺舍四间，万历三十三年训导韩价创建，岁收租银一两六钱，以备开学课榜诸用。” 又建土地祠于明伦堂右，今圮。

本学南、西二隅，铺舍五间。万历四十二年，教授韦可观、训导秦家栋创建。岁收租银一两五钱，以备本学新官公宴，并添助诸生课榜之费。今圮。

海康县儒学　。宋以前未建学宫，生徒就遂溪之文明书院为学，儒籍则附诸府。元至顺三年，教谕凌光谦始迁建于迎恩坊。至正六年，廉访使吕珫、佥事观音奴重修。明洪武三年，知县陈本大加营建，修大成殿、两庑、棂星门、戟门。设明伦堂于殿西，设两斋，曰“进德” ，曰“修业” ，庖厨廪厍咸备。三十年，同知张伯玉、训导黄自守、赵孔进，永乐元年教谕林仲馀相继重修。建射圃于南城外文昌坊东，扁曰“观德亭。” 正统九年，知县胡文亮拓其地，重建之。成化十四年，宪副陶鲁迁于郡学西。其年毁于猺学，并入府学。弘治九年复归于旧地。十七年迁学于郡治东。今学即海北道旧址。正德八年，御史周谟修明伦堂、两斋号舍暨学宫廨宇凡六十馀间。十年，郡守王秉良建二坊于门外，东扁“毓秀” ，西扁“抡才。” 十六年，迁于珠池公馆。嘉靖三年，复于旧地拓而建之，建大殿、两庑、仪门、棂星门、敬一亭。饬明伦堂、师宅号舍俱备。复凿泮池，辟学前路，建三坊：中曰“大成” ，东曰“育才” ，西曰“华国” ，于毓秀、抡才旧址。二十四年，改学西路于其东。三十三年重修。万历五年学圮坏，支官帑修

圣殿、两庑、明伦堂二斋建“启圣祠” 暨门楼，增设廨

舍，教谕林诏复自建穿堂二间，后屋五间。万历二十一年建文昌阁于仪门楼前。二十四年，斋舍圮，教谕徐肯播修。三十二年，飓风，庙庑，明伦堂俱坏。同知张儒象、教谕邹瑗重修。建内堂，改文昌阁于大门。三十六年徙于卫中所。三十七年，斋堂坏，训导丘民建。三十九年建魁星亭于启圣祠前，又置《题名》二扁于明伦堂侧，天启二年毁。

皇清康熙四年，重建学宫大殿、明伦堂、两庑廊舍推

官何芳腾有记

学田　东洋、禄厚、汶里、大井等处，早晚田共种子二十三石九斗一升二合五勺一抄，出税一顷零三亩零一厘五毫三丝六忽。明万历十年，知县沈汝梁捐银一百两置买，每年租钱一万零七百二十七文，内除纳粮钱二千八百八十文，尚存剩钱八千四百四十七文，供给会课草蓄。早晚田共种子一十一石五斗，载税五十七亩五分。明万历三十五年，署府事廉州府推官邵兼捐银五十两置买每年租钱四千八百文，内除纳粮钱一千六百文，尚存剩钱三千二百文，供给会课之费。

迈特田一号，种子一十石，税四十六亩正。万历三十八年，儒官莫天然捐银五十两置买。岁租糓五十石，折银五两，除纳粮银一两五钱，存银三两五钱，解官贮库，给两学科举盘费之用。续后舍安榄西厅田入府学，亦为两学科举通融取给。佘元岳有记。

又添潭等处田园，共税一十六亩七分四釐。万历三十九年，知县张和查出欺隐绝户田产，详允发学。每年租钱七百文，除纳粮钱三百文，剩存钱四百文给贫生灯油。

学地每年租钱共二千零八十文，存学公用。学铺三间，每年租钱一千零八十文，存学公用。外县

遂溪县儒学　自宋始建。在县西郭，地卑而湿。乾道四年，迁于县傍，制仍狭隘。宝庆元年，再迁县西登俊坊。元因之。皇庆元年，教谕周孔孙重修。明洪武三年，仍其旧而创新之。前戟门、棂星门，后明伦堂。设两斋于堂之左右，扁其左曰“日新” ，右曰“时习” ，厨廪廨舍悉备。七年，以堂斋逼殿，卑陋弗称，遂迁于县西北。二十年重修，改东西二斋扁曰《尊德性》，曰《道问学》，设射圃亭于明伦堂后，规制始备。岁久圮坏。成化间重修。弘治间又从而拓之，仍建两庑、两斋，棂星门、戟门，笾豆、簠簋、罍爵之属咸备。正德八年重建仪门。十年重建大成殿暨两戟门、棂星门，寻又建明伦堂及两斋房、仪门诸舍，继而复坏。嘉靖四年移建明伦堂于殿后，暨两斋耳门、仪门。十六年，知县邓恕重建会膳堂、号舍诸屋。未几，复坏。二十年重修。隆庆五年建戟门，工未就而去。万历元年始毕前工。十一年改《乡贤》、名宦二祠于殿西。十七年修大殿东隅，建仪门并启圣祠。三十二年重建殿庑暨新圣贤神像。崇祯九年重修学宫。十二年毁于飓风。知县慎思永重建大殿、明伦堂、东西庑及“启圣、乡贤祠。”

皇清顺治十七年，知县马光远重修大殿、两庑及《仪》。

门。其明伦堂、启圣、乡贤、名宦祠，今俱倾圮。城西社学　，旧未有设。明成化十四年，提学佥宪赵瑶按临，命本县新建社学于县治之西，今废。民间子弟各以其便而讲学焉。

文明书院　在县西南八都，乐民所城内。宋元符庚辰，苏公轼南迁，由儋徙廉，道经兴村，宿净行院，四顾山川，谓乡民陈梦英曰：“斯地景胜，当有文明之祥。” 既去月馀，瑞芝生其地。诸儒遂即其地建书院，扁曰“文明。” 宋末毁于兵。元泰定甲子，提举卢让复建，未就而去。至顺辛未，彭从龙重修殿堂斋庑，立山长，置学田，春秋祭礼咸备。元凌光谦记。岁久倾圮，遗址为军营所侵。起秀书院　在察院司街左边。旧有崇文书院，明万历初改行台，院遂废。甲寅秋，知县欧阳毫捐俸买民陈御箴房一所，南北两廊，前辟三门，通甬道。右濬荷池，建亭于上。郡庠生肄业于内，定课讲业。本府推官欧阳保见而嘉之，题曰“起秀书院。”

学田　、麻连田，八亩，租糓八石。《白沙水》田，一十三亩二分，租糓一十三石二斗；陶狗田，七亩，租七钱。

学铺　二间，税二分，租银八钱正。

一、土名“白沙水” 、“白水塘” 二处，载税四亩四分八厘正。

一、土名“麻连” 、东洋、陶狗二处，载税一亩九分五。

釐六毫正

以上二条，递年止纳《官条》。除免杂项差徭外，岁解学道租银三两二钱二分正。

一、学前右边铺二间，载税二分正，岁解学道租银四钱正。

一项答应圣宫灯油。西门附郭社豆村乡民锺万韬等每年送谷一十四石，供备油资，免其佃人杂差。

“徐闻县儒学　自宋始建在旧县讨纲村。元至正间随县迁于李氏家塾。明天顺六年，避寇附建于海安所。弘治间迁复旧址。” 正德五年，知府王秉良等共请建庙五楹，东西列两庑各六楹。前为戟门，又前为棂星门，前中为泮池，桥行其上。南为照墙，外建射圃亭。庙后建明伦堂五楹暨左右库房。嘉靖二年，县丞林应骢修棂星门、戟门、斋庑，复建名宦、乡贤二祠于戟门侧。十三年，推官徐达改建射圃。万历十二年修建名宦、乡贤二祠。三十九年重修，东西建二斋、两门，西南建启圣祠，后堂建“敬一亭。” 折而西为教谕、训导诸衙。东斋之左建魁星亭，复建诸生号舍于启圣祠西，而学之规制始备。

崇德社学　即旧《梦槎书院》。

广业社学　在城内东北，址存。

复初社学　在县治东北，址存。

明善社学　在东门内北。明万历二十六年，换地建总铺。

贵生书院　明万历十九年，添注典史汤显祖、知县熊敏共捐俸资建于公馆东，“汤显祖有《记》” ，后地震崩废。

学田　吴家庄田，共税五顷五十亩。明万历十年，知县蔡宗周清丈溢额包隐田，详允送学，为诸生会考灯油、济贫等费。又以陂田丰歉不常，恐条鞭贻累，悉为蠲免，自为《记》，竖戟门。

《那密》庄田共税三十五亩。邑人运同邓士元送学，以为诸生会考灯油济贫之资。

新庄田共税一顷四十七亩。明万历二十年，运同邓士元孙兆麟故，绝母王氏愿施入学，知县熊敏详允送学，除纳秋粮银三两九钱八分二釐，剩银解县给科举生员盘费及学道刷印考卷支用。。